Boer se broer vind hom leweloos voor huisFoto bloot ter illustrasie. (Argieffoto) Gideon Swart (52), ŉ boer van Waterval Boven in Mpumalanga, is Vrydagoggend leweloos voor sy plaashuis aangetref nadat hy glo herhaaldelik aangerand en met ŉ voorwerp gesteek is. Al wat klaarblyklik deur die vermeende moordenaar(s) gebuit is, is Swart se Nissan-bakkie. Swart se broer, wat nie in hierdie stadium geïdentifiseer word nie, het die polisie ontbied nadat hy op Swart se liggaam afgekom het. “Die slagoffer se broer het bekommerd geraak toe hy sedert Donderdag, ná herhaaldelike probeerslae, nie sy broer [Gideon] in die hande kon kry nie,” sê kol. Donald Mdhluli, polisiewoordvoerder. Swart se broer het Vrydagoggend by hom aangeklop, maar die deur na die plaashuis wawyd oop aangetref. Dit is toe dat hy Swart buite die huis sien lê het. Die polisie is ontbied en nooddienste het Swart later op die toneel dood verklaar. ŉ Voorlopige ondersoek na die moord het bevind dat Swart verskeie steekwonde aan sy rug asook sy maag opgedoen het. Sy gesig was baie geswel en het daarop gedui dat hy herhaaldelik aangerand is. Swart se voete was ook met ŉ belt vasgebind. “Ondersoekers het bevind dat slegs die slagoffer se Nissan 1400-bakkie gesteel is,” sê Mdhluli. Niemand is al in verband met die moord in hegtenis geneem nie, maar die polisie ondersoek ŉ saak van moord en roof. Mdhluli het ŉ beroep op lede van die publiek gedoen om ao. Raymond Mamaila by 072 023 1542 te kontak indien hulle meer inligting oor die voorval het. “Inligting sal as vertroulik hanteer word en mense kan ook kies om anoniem te bly.”